钦定古今图书集成/明伦汇编/家范典/第039卷 > 东莱博议 > 《教子》
## 钦定古今图书集成/明伦汇编/家范典/第039卷 > 东莱博议 > 《教子》

世有爱其子者，坐之高堂，食之刍豢，足迹未尝及门，
自以为爱之至矣。彼邻人之父则不然，使其子蹑履
担簦，犯风雨，冒霜雪，以从师，取友于千里之外，伶仃
颠顿，道路之人莫不窃议其父之不慈也。及观其终，
则有一人焉，不辨菽麦，顽嚚无知，问之何人也，乃向
之足迹未尝及门者也。有一人焉，知类通达，为世名
儒，问之何人也？乃向之颠顿数千里者也。彼为人父
者，将使其子无知为爱耶？将使其子有成为爱耶？虽
甚愚者，亦知所择矣。